चौथे वनडे में न्यूजीलैंड को 102 रन से हराया, बाबर सबसे तेज 5000 रन बनाने वाले खिलाड़ी बने
Pakistan ODI Ranking Record Update पाकिस्तान ने न्यूजीलैंड को पांच मैचों की वनडे सीरीज के चौथे मुकाबले में 102 रन से हरा दिया है। कराची में टॉस हारकर पहले बैटिंग करने उतरी पाकिस्तान टीम ने 50 ओवर में 6 विकेट पर 334 रन बनाए।
पाकिस्तान ने न्यूजीलैंड को पांच मैचों की वनडे सीरीज के चौथे मुकाबले में 102 रन से हरा दिया है। कराची में टॉस हारकर पहले बैटिंग करने उतरी पाकिस्तान टीम ने 50 ओवर में 6 विकेट पर 334 रन बनाए। जवाब में न्यूजीलैंड 43.4 ओवर में 232 रन पर ही ऑलआउट हो गई।
इसके साथ ही क्रिकेट इतिहास में पहली बार पाकिस्तान टीम ODI रैंकिंग में नंबर-1 बन गई है। पाकिस्तान के कप्तान बाबर आजम ने शानदार शतकीय पारी खेली। उसके इस प्रदर्शन के लिए उन्हें प्लेयर ऑफ द मैच भी चुना गया।
इस जीत के साथ पाकिस्तान ने 5 वनडे मैचों की सीरीज में 4-0 की बढ़त बना ली है। पांचवां वनडे भी कराची में 7 मई को खेला जाएगा। दोनों टीमों के बीच 5 टी-20 की सीरीज 2-2 से बराबरी पर खत्म हुई थी। एक मैच बारिश के कारण रद्द हो गया था।
बाबर के सबसे तेज 5000 रन
पाकिस्तान के लिए न्यूजीलैंड सीरीज में कप्तान बाबर आजम ने शानदार खेल दिखाया है। उन्होंने चौथे वनडे मैच में शानदार 107 रनों की पारी खेली। बेहतरीन पारी खेलने के साथ ही बाबर वनडे क्रिकेट में सबसे तेज 5000 रन बनाने वाले बल्लेबाज भी बन गए हैं। उन्होंने 97 पारियों में ये कमाल किया है।
पाकिस्तान की टीम पहली बार ODI रैंकिंग में टॉप पर पहुंची 
न्यूजीलैंड के खिलाफ चौथा वनडे मैच जीतने के साथ ही पाकिस्तान की टीम आईसीसी वनडे रैंकिंग में पहले स्थान पर पहुंच गई है। पाकिस्तान ने भारत और ऑस्ट्रेलिया को पीछे छोड़ दिया है। पाकिस्तान की टीम वनडे क्रिकेट के इतिहास में पहली बार आईसीसी रैंकिंग में पहले स्थान पर पहुंची है। पाकिस्तान अब 113.483 अंकों के साथ वनडे रैंकिंग में टॉप पर है, जबकि ऑस्ट्रेलियाई टीम (113.286) दूसरे और टीम इंडिया (112.638) तीसरे स्थान पर आ गई है।
232 रनों पर सिमटी न्यूजीलैंड टीम 
चौथे वनडे मुकाबले की बात करें टॉस हारकर पहले बल्लेबाजी करते हुए पाकिस्तान टीम ने 50 ओवर में 6 विकेट पर 334 रन बनाए थे। पाकिस्तान की और से बाबर आजम ने 107 रनों की पारी खेली, जिसमें 10 चौके शामिल रहे। बाबर का यह वनडे करियर का 18वां शतक है। उनके अलावा आगा सलमान ने चार चौके और दो छक्के की मदद से 46 गेंदों में 58 रन बनाए।
जवाब में न्यूजीलैंड की टीम 43.4 ओवरों में महज 232 रनों पर सिमट गई। कप्तान टॉम लाथम ने सबसे ज्यादा 60 और मार्क चैपमैन ने 46 रन बनाए। पाकिस्तान की ओर से उसामा मीर ने 4 विकेट जबकि मोहम्मद वसीम ने तीन और हारिस रऊफ ने दो विकेट लिए।